**49. PODELITEV NAGRAD GZS**

6. MAREC 2017, CANKARJEV DOM

NAGOVOR PREDSEDNIKA GZS, MARJANA MAČKOŠKA

Spoštovani nagrajenci Gospodarske zbornice Slovenije, spoštovani predsednik Republike Slovenije Borut Pahor, spoštovani predstavniki Vlade RS, cenjene veleposlanice in veleposlaniki, spoštovani drugi gostje.

Indijska voditeljica Indira Gandhi je nekoč dejala: »Na svetu sta dve vrsti ljudi. Tisti, ki delajo, in drugi, ki jemljejo kredit. Poskusite biti med prvimi, ker v prvi skupini konkurenca ni tako huda.«

Umetnost vodenja letošnjih nagrajencev je blizu tej modrosti. So izjemno delavni, obenem pa skrbijo za zdravo sodelovanje z vsemi deležniki.

Če bi ključni odločevalci v Sloveniji - tako kot letošnji nagrajenci GZS - v zadnjih 10 do 15 letih razmišljali zdravorazumsko in delali po njihovem receptu, ne bi bilo takšne krize. Bolj modro bi se obnašali tudi zdaj, ko so časi boljši.

Modrosti letošnjih nagrajencev povedo veliko. Nekaj sem si jih tudi sam dobro zapomnil. Denimo:

»Bodi trd kot hrast in hkrati nežen kot breza.« Ali …

»Ne brani svojega vrtička do onemoglosti, dokler niso že vsi naokrog mrtvi.«

Nekateri med nagrajenci iščejo vzornike po svetu. Citiram …

»Moj vzornik je Nelson Mandela. Ker Mandela tudi po 20 letih ječe ni reagiral iz jeze. Ko sem jezen, se spomnim nanj.«

Ali pa iščejo vzornike v športu.

»Tudi v poslu kdaj padeš in si kaj zlomiš. Toda treba je vstati in iti naprej.«

Tega nas je naučila že Petra Majdič.

Če bi v Sloveniji tako zdravo razmišljali, bi imeli bolj zdravo družbo, bolj zdravo državo in bolj zdrave medsebojne odnose.

Letošnji nagrajenci nas navdajajo z optimizmom, saj umetnost sodelovanja sadijo po vsej Sloveniji. Prihajajo iz različnih okolij, kjer dokazujejo, da se zavedajo družbene odgovornosti. Zaradi takšnih je slovensko gospodarstvo uspešno. Zaradi takšnih imamo kar dobrih 8 milijard več izvoza kot leta 2008.

Na GZS želimo, da bi jim sledili drugi pomembni deležniki v slovenski družbi. Ta hip imamo v Sloveniji izjemno priložnost, da si zagotovimo boljše pogoje za boljši jutri. Ne z brezglavim trošenjem, ampak z modrim sodelovanjem in modrim gospodarjenjem.

Ključno vlogo ima politika. Vso energijo bi morala posvetiti ustvarjanju prijaznega in predvidljivega poslovnega okolja. Takšnega, ki bi spodbudilo domače in tuje vlagatelje k bolj pogumnemu investiranju in ključnemu cilju: novim delovnim mestom - v podjetjih!

Samo tako bomo homogeno uspešnejši, kljub naši heterogenosti. Verjamem, da so nam letošnji nagrajencih pri tem lahko vzor. Kot so oskarji v filmskem svetu. Vzor, kako sodelovati, kako si postavljati cilje, kako uspeti.

Oskarji so najpomembnejše filmske nagrade, ker jih ima filmska industrija za takšne. Obenem pa se celotna filmska industrija in širša družba uči prav od dobitnikov oskarjev. Predvsem zato, ker ima vsaka med najboljšimi filmskimi zgodbami močno sporočilo za širšo javnost.

Enako je z letošnjimi slovenskimi gospodarskimi oskarji.

Od najboljših gospodarskih zgodb se vsi v Slovenij lahko veliko naučimo.